 NA LABAAN SHABAAN WAZIRI wa Barabara na Uchukuzi Kipchumba Murkomen amewarai Wakenya kuripoti visa vya utepetevu miongoni mwa madereva na wahudumu wa uchukuzi ili kuzuia visa vya ajali msimu huu wa Krismasi 2023 na Mwaka Mpya. Angalau watu 4, 000 hufa kila mwaka kwa ajali za barabara na matukio yaliongezeka kwa asilimia 5 mwaka wa 2022. Haya ni kwa mujibu wa Mamlaka ya Kitaifa ya Uchukuzi na Usalama Barabarani (NTSA). Tangu msimu wa shamrashamra za Krismasi kuanza, kumeshuhudia visa vya ajali mfululizo, vingi vikihusisha usafiri wa umma. Bw Murkomen amesema iwapo watumiaji wa barabara watawajibika, ajali zitadhibitiwa. “Makini na uwajibikaji unahitajika miongoni mwa watumiaji wa barabara ikiwa tunalenga kuangazia changamoto za barabarani,” alisema waziri Murkomen katika akaunti yake ya mtandao wa kijamii wa X akirai Wakenya kuripoti visa vya utepetevu barabarani ili hatua mwafaka zichukuliwe. Waziri alikuwa anarejelea video iliyoonyesha basi la abiria lililokuwa limejaa kupindukia wengine wakining’inia huku likiendeshwa kwa kasi mnamo Desemba 22, 2023. Video hiyo inaendelea kusambaa mitandaoni. “Mtumiaji wa barabara aliyejali usalama alinasa tukio la matatu kuendeshwa vibaya na kujazwa pomoni. Nilielekeza NTSA kuwakamata wahudumu na kuwachukulia hatua ifaayo. Sasa ninaweza kuthibitisha kuwa dereva na kondakta wake wametiwa nguvuni na wako katika kituo cha polisi cha Capitol Hill,” Bw Murkomen alisema akishukuru wananchi kwa kuwajibika. Kwa mujibu wa Huduma ya Kitaifa ya Polisi (NPS), watu 16 wamefariki kupitia ajali ndani ya majuma mawili yaliyopita.       You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  